Пистоно (езеро)

Езерото Пистòно или езеро на Монтàлто (на италиански: Lago Pistono, Lago di Montalto, Лаго Пистоно, Лаго ди Монталто) е ледниково езеро, разположено в близост до Ивреа и принадлежащо към община Монталто Дора, Метрополен град Торино, регион Пиемонт, Северна Италия. Намира се на около 57 km от Торино и е част от групата Петте езера на Ивреа, заедно със Сирио, Лаго Неро, Кампаня и Сан Микеле. Характеристики Пистоно, с брегова линия от 2,07 km, е разположено в котловина, издълбана от оттеглянето на плейстоценския ледник Балтеа. Същият ледник е формирал и останалите четири езера в района – Сирио, Лаго Неро, Кампаня и Сан Микеле, с които Пистоно образува групата на Петте езера на Ивреа. Езерото се захранва от няколко източника: Рио Монтезино, водите на изворите на Биенка (подселище на Киаверано) и водите от района на бившето езеро Конильо, пресушено през 1895 г. за добив на торф. От западната страна изкуствен канал е захранвал някогашната мелница на Монталто Дора, а изходящият воден поток се регулира от малка дига. Цялото езеро е заобиколено природна пътека, подходяща за разходки пеша или с планински велосипед. От източната страна има гостилница, предлагаща наем на малки гребни лодки. От северната страна, на върха на хълма, се издига замъкът на Монталто Дора, който се отразява в езерната повърхност. По пръстенова пътека може да се стигне до Петте езера на Ивреа и до т. нар. „балеринови земи“ (на италиански: terre ballerine) – зона от подвижна почва върху торфено блато, разположена в близост до Монталто Дора. В езерото се практикува спортен риболов, който към януари 2020 г. е разрешен през цялата година с изключение на периодите на размножаване (четвъртият петък на месеца). Необходима е членска карта F.I.P.S.A.S. За района на Канавезе Пистоно е едно от най-представителните места, където важните природни и геоложки особености се съчетават с възможността за спортни и развлекателни дейности в екологично чиста среда. Поради високата природозащитна стойност езерото, заедно с останалите четири езера на Ивреа (с изключение на Сан Микеле), е определено като територия от значение за Общността (код IT1110021) по Директивата „Хабитат“. Предвижда се включването му в бъдещия Природен парк на Петте езера на Ивреа (Parco naturale dei Cinque Laghi di Ivrea), който ще бъде управляван от Метрополен град Торино. Музей и Археологически парк на езерото Пистоно През юни 2003 г., в рамките на археологическа кампания под надзора на Службата за контрол на археологическото наследство на Пиемонт, в района на езерото Пистоно са открити следи от наколно селище от Новокаменната епоха. Разкопките разкриват материали, които документират живота по мореновите езера на Ивреа от Новокаменната до Желязната епоха. През 2005 г. започва културен и туристически проект, който води до откриването през 2012 г. на „Изложбено археологическо пространство на езерото Пистоно“ в сградата на кметството на Монталто Дора. В изложбата са представени находките от разкопките, организирани в тематични ядра, които показват как са живели неолитните общности, какви материали са ползвали и как културният прогрес е променял ежедневието им. Пространството е предназначено и за преподаватели, ученици и специалисти, които желаят да задълбочат познанията си по праисторическа археология. Посещението на парка е възможно с екскурзовод и след предварително записване. Източници Информация на уеб страница Piemonte Parchi Информация на уеб страница Piemonte News Информация в блог PescaePesca Бележки